กรมประมงเดินหน้าต่อเนื่องเพื่อการประมงที่ยั่งยืน แม้ได้ใบเขียว ปลอดประมงผิดกฏหมาย IUU จากสหภาพยุโรป แล้ว มุ่งฟื้นคืนทรัพยากรประมงให้สมบูรณ์ต่อไป
นายอดิศร พร้อมเทพ อธิบดีกรมประมง เปิดเผยถึงทิศทางสินค้าประมงไทยปีนี้ที่มีแนวโน้มที่ดีหลังจากไทยได้ใบเขียว ปลอดการประมงผิดกฏหมาย IUU จากสหภาพยุโรปแล้ว แสดงให้เห็นว่าผู้นำเข้ากลุ่มยุโรปเชื่อมั่นสินค้าประมงไทยว่าปราศจากการทำประมงไอยูยู มั่นใจว่าส่งผลดีต่อภาพลักษณ์การทำประมงไทย ทั้งนี้ การปลดใบเหลืองแล้วได้มาซึ่งใบเขียวนั้น ใบเขียวคือสัญญานบอกว่ามาถูกทางแล้ว และยังต้องดำเนินต่อไปเพื่อการประมงที่ยั่งยืน ต้องควบคุมเรือ เครื่องมือต่าง ๆ ขอให้ชาวประมงร่วมมือกันต่อไป ขณะที่การปรับเปลี่ยนอาจมีการปรับปรุงด้านมาตรการให้เหมาะสมมากขึ้น อำนวยความสะดวกการดำเนินการให้ทำได้ง่ายขึ้น         อย่างไรก็ตาม จากที่มีหลายความเห็นมองว่ารัฐบาลทำทุกอย่างเพื่อให้ได้ใบเขียวนั้นยืนยันว่า ภาครัฐทำเพื่อการประมงที่ยั่งยืน เนื่องจาก 10ปีที่ผ่านมา ไทยมีปลาน้อยมาก ซึ่งเป็นเสียงสะท้อนจากชาวประมงไทยเอง รัฐจึงให้ความสำคัญและจำเป็นต้องบริหารจัดการและปฏิรูปอย่างจริงจัง        อธิบดีกรมประมง ยังกล่าวถึงกรณีที่ไทยร่วมมือกับตำรวจสากล จับเรือประมงผิดกฎหมาย หลังรับแจ้งมีเรือทำประมงน่านน้ำโซมาเลีย ว่า หากเรือประมงที่สหภาพยุโรปตรวจพบเป็นเรือ อ.ศิริชัยนาวา 15 จะถือเป็นเรือประมงไร้สัญชาติ ตามอนุสัญญาว่าด้วยกฎหมายทะเล 1982 (UNCOLS 1982) และหากนำเรือดังกว่าไปทำการประมงจะถือว่าเป็นเรือประมงที่ผิดกฎหมาย (IUU Vessle)